MT Il-Ġurnal Uffiċjali tal-Unjoni Ewropea L 16/8

REGOLAMENT TAL-KUMMISSJONI (UE) 2016/75

tal-21 ta' Jannar 2016

li jemenda l-Anness III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-limiti massimi ta' residwi għall-fosetil f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikulari l-Artikolu 14(1)(a) u l-Artikolu 16(1)(a) tiegħu,

Billi:

(1) Għas-sustanza fosetil, il-livelli massimi ta' residwi (MRLs) ġew stabbiliti fil-Parti A tal-Anness III tar-Regolament (KE) Nru 396/2005.

(2) Id-definizzjoni tar-residwu għall-monitoraġġ applikabbli għall-fosetil tinkludi l-kompost oriġinarju fosetil, l-aċidu fosforuż li huwa il-prodott ta' degradazzjoni u l-imluħa tagħhom. L-imluħa tal-aċidu fosforuż jissejħu fosfonati.

(3) Ir-Regolament tal-Kummissjoni (UE) Nru 991/2014 (2) emenda l-Anness III tar- Regolament (KE) Nru 396/2005, li jistabbilixxi MRLs temporanji għall-fosetil sabiex jiġi evitat tfixkil serju tas-suq fil-kummerċ ta' ċerti prodotti. Dawk l-MRLs temporanji kienu bbażati fuq id-dejta disponibbli ta' monitoraġġ u dikjarazzjoni (3) tal-Awtorità Ewropea dwar is-Sigurtà fl-Ikel, minn hawn' il quddiem “l-Awtorità”, li fiha kkonkludiet li l-MRLs temporanji proposti huma mistennija li jipproteġu biżżejjed lill-konsumaturi.

(4) Xi MRLs temporanji stabbiliti bir-Regolament (UE) Nru 991/2014 japplikaw biss sal-31 ta' Diċembru 2015, u wara din id-data japplika l-MRL preċedenti ta' 2 mg/kg li jikkorrispondi għal-limitu ta' determinazzjoni, billi kien mistenni li sa dakinhar ikunu fis-seħħ il-miżuri maħsuba biex jipprevjenu l-okkorrenza tar-residwi tal-fosfonati f'għelejjel rilevanti fi staġuni ta' tkabbir aktar 'il quddiem. Madankollu, il-Kummissjoni rċeviet tagħrif mill-operaturi tan-negozji tal-ikel li juri li għal ċerti prodotti li jappartjenu għall-grupp tal-ġewż tas-siġar, il-perjodu li ngħata ma kienx biżżejjed biex dawn il-miżuri jidħlu fis-seħħ. Id-dejta ta' monitoraġġ tindika l-preżenza kontinwa ta' fosfonati fl-ikel jew fuq dawk il-prodotti f'livelli ogħla minn 2 mg/kg.

(5) L-imsieħba kummerċjali tal-Unjoni informaw lill-Kummissjoni dwar l-isforzi li għaddejjin u dwar l-iskedi ta' żmien biex jiġġeneraw dejta tal-provi ssorveljati dwar ir-residwi bil-għan li jippreżentaw applikazzjoni dwar MRLs għal prodotti li jagħmlu parti mill-grupp tal-ġewż tas-siġar skont l-Artikolu 6(2) u (4) tar-Regolament (KE) Nru 396/2005.

(6) Sabiex jiġi evitat tfixkil serju tas-suq fil-kummerċ tal-prodotti kkonċernati, li jagħmlu parti mill-grupp tal-ġewż tas-siġar, u billi ma hemm l-ebda riskju għall-konsumaturi identifikati mid-dejta xjentifika attwali, huwa xieraq li tinbidel id-data ta' tmiem tal-applikabbiltà ta' dawk l-MRLs temporanji għall-fosetil. Dawk l-MRLs temporanji għandhom japplikaw sakemm tiġi evalwata l-applikazzjoni għall-MRLs u tintlaħaq deċiżjoni dwarhom skont l-Artikolu 6(2) u (4) tar-Regolament (KE) Nru 396/2005. B'kunsiderazzjoni tal-informazzjoni li waslet dwar il-provi ssorveljati tar-residwi li għaddejjin bħalissa u s-sottomissjoni ppjanata ta' tali applikazzjoni, id-dħul fis-seħħ ta' deċiżjoni dwar dik l-applikazzjoni hija mistennija mhux aktar tard mill-1 ta' Marzu 2019.

(7) Abbażi tal-istqarrija tal-Awtorità u meqjusal-fatturi rilevanti għall-kwistjoni li qed tiġi kkunsidrata, il-modifika xierqa tal-MRL tissodisfa r-rekwiżiti tal-Artikolu 14(2) tar-Regolament (KE) Nru 396/2005.

(8) Għalhekk ir-Regolament (KE) Nru 396/2005 għandu jiġi emendat skont dan.

(9) L-MRLs għal bosta prodotti, inkluż ċerti prodotti li jappartjenu għall-grupp tal-ġewż tas-siġar, ġew modifikati bir-Regolament (UE) Nru 991/2014, bid-data tal-31 ta' Diċembru 2015 bħala d-data ta' tmiem tal-applikabbiltà ta' dawk l-MRLs temporanji. Għal dawk il-prodotti li jagħmlu parti mill-grupp tal-ġewż tas-siġar, dan ir-Regolament jistabbilixxi MRLs fl-istess livell kif previst fir-Regolament (UE) Nru 991/2014 għal perjodu addizzjonali. Fl-interess taċ-ċertezza legali, dan ir-Regolament għandu jibda japplika mill-1 ta' Jannar 2016.

(10) Il-miżuri stipulati f'dan ir-Regolament jikkonformaw mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Anness III tar-Regolament (KE) Nru 396/2005 huwa emendat skont l-Anness ta' dan ir-Regolament.

Artikolu 2

Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Huwa japplika mill-1 ta' Jannar 2016.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, il-21 ta' Jannar 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-Regolament tal-Kummissjoni (UE) Nru 991/2014 tad-19 ta' Settembru 2014 li jemenda l-Anness III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-limiti massimi ta' residwi għall-fosetil f'ċerti prodotti jew fuqhom (ĠU L 279, 23.9.2014, p. 1).

(3) L-Awtorità Ewropea dwar is-Sigurtà fl-Ikel; “Statement on the dietary risk assessment for proposed temporary maximum residue levels (t-MRLs) for fosetyl-Al in certain crops”. EFSA Journal 2014;12(5):3695, 22 pp.